FI Euroopan unionin virallinen lehti CE 78/788

(2004/C 78 E/0839)

KIRJALLINEN KYSYMYS E-3196/03

esittäjä(t): Stavros Xarchakos (PPE-DE) komissiolle

(30. lokakuuta 2003)

Aihe: Rakentamiseen, metsien suojeluun ja asunto-osuuskuntiin liittyvät ongelmat Kreikassa

Kreikassa on erityisesti viime vuosien aikana syntynyt todellinen kaaos rakentamisen, metsien suojelun ja asunto-osuuskuntien tilanteessa. Jokin aika sitten (12. lokakuuta 2003) tapahtunut valtion virkamiehen itsemurha Ateenassa toi julkisuuden valokeilaan rakennuslupien myöntämisessä vallitsevaa tilannetta koskevia tietoja maassa, jossa on (ministeri Vasso Papandreoun lausuntojen mukaan) satojatuhansia luvatta rakennettuja rakennuksia, sekä tietoja Kreikan julkisen hallinnon virkamiehiin poliittisilta tahoilta kohdistuvista paineista.

On huomattava, että Kreikassa on myös monia asunto-osuuskuntia, joiden tuhannet jäsenet ovat maksaneet — kymmenien vuosien ajan — vuosimaksuja (ja myös kertaluonteisia lisämaksuja) (esimerkiksi lääkäreiden osuuskunta ”I IGEIA SIN. PE” Saronidassa Attikan läänissä, joka perustettiin vuonna 1965 ja jossa on 3 090 jäsentä) saamatta tähän mennessä tonttiosuuttaan, vaikka monet näistä osuuskunnista ovat selvästi metsäalueiden ulkopuolella. Tämä synnyttää oikeutettua ihmetystä osuuskuntien jäsenissä, ja on valitettu, että Kreikan hallitus pitää heitä poliittisina pelinappuloina: se on ”täysin sattumalta” muistanut asunto-osuuskuntien olemassaolon Kreikan kansallisten vaalien alla.

Myös uusi metsälaki ja rakennustyön laatu tuhansissa laittomissa rakennuksissa aiheuttavat suurta huolestumista Kreikassa, sillä nämä rakennukset on tehty lyhyessä ajassa, ilman rakennuslupia ja ilman että toimivaltaiset rakennusviranomaiset olisivat valvoneet niiden stabiiliutta. Hallitus on vuosien ajan pitänyt pilkkanaan myös näiden luvattomien rakennusten omistajia lykkäämällä heidän kiperien ongelmiensa ratkaisua. Samalla on syntynyt myös kysymys sosiaalisesta epäoikeudenmukaisuudesta tuhansien Kreikan kansalaisten kohdalla, jotka tuntevat joutuneensa väärin kohdelluiksi, koska he ovat maksaneet suuria summia saadakseen rakennusluvan, kun muut ovat rakentaneet taloja maksamatta tästä luvasta.

Missä muussa unionin jäsenvaltiossa esiintyy luvatonta rakentamista sellaisessa laajuudessa kuin Kreikassa? Mitä tietoja komissio on saanut kreikkalaisilta viranomaisilta rakennustyön laadusta luvattomissa rakennuksissa Kreikassa, maassa, johon keskittyy 52 prosenttia koko EU:n seismisestä aktiviteetista? Mitkä ovat ”metsän” ja ”metsäalueen” täsmälliset määritelmät yhteisön lainsäädännössä? Onko kysymys kymmeniä vuosia maksuja maksaneista asunto-osuuskuntien jäsenistä, jotka eivät vieläkään ole saaneet tonttiosuuksiaan, syytä ottaa käsiteltäväksi vai ei?

Margot Wallströmin komission puolesta antama vastaus

(4. joulukuuta 2003)

Komissio ei se ole tietoinen eri jäsenvaltioiden luvatonta rakentamista koskevista tilastoista tai tiedoista eikä voi näin ollen arvioida luvattoman rakentamisen laajuutta Kreikassa. Komissio ei myöskään koskaan ole saanut Kreikan viranomaisilta tietoja Kreikassa sijaitsevien luvattomien rakennusten työn laadusta.

Metsää ja metsäaluetta koskevien määritelmien osalta komissio haluaa ilmoittaa, ettei unionin metsästrategiaan sisälly metsää tai metsämaata koskevia määritelmiä. Yhteisön lainsäädännössä ja rahoitusvälineissä sovelletaan kansallisia metsää ja metsämaata koskevia määritelmiä. Äskettäin annettuun metsien ja ympäristövuorovaikutusten seurantaa koskevaan asetukseen sisältyy metsää ja muuta puustoista maata koskevat määritelmät. Näitä määritelmiä käytetään asetuksella tuettavissa toimissa.

Tonttiosuuksiaan vailla olevia, rakennusosuuskunnille tai asunto-osuuskunnille maksuja maksaneita osuuskuntien jäseniä koskeva kysymys kuuluu kansallisten viranomaisten toimivaltaan, ja siitä säädetään näin ollen kansallisessa lainsäädännössä.